अधिकार के बारे में जागरूक होने के साथ-साथ गरिमा भूले लड़की: साध्वी
अंतर्राष्ट्रीयमहिला दिवस के उपलक्ष्य में दिव्य ज्योति जागृति संस्थान की ओर से रविवार को महावीर दल अस्पताल मंदिर प्रांगण में जागृति समागम कराया। तू है शक्ति मुहिम के तहत कराए समागम में सीजेएम अमिता सिंह एवं एसडीएम साक्षी साहनी विशेष तौर पर पधारी। इस दौरान बच्चों की टीम ने नाटक पेश करके समाज के बदलते स्वरूप को परिभाषित किया। समाज की लड़की के प्रति सोच के चलते पढ़ाई करना और फिर परिवर्तन लहर के बाद लड़की का हायर एजुकेशन लेकर अच्छे पदों पर आसीन होना दिखाया। इस नाटक के जरिए लड़की को अपनी गरिमा भूलने का संदेश भी दिया। पश्चिमी संस्कृति के अनुरूप कपड़े तो पहनो लेकिन तन पूरी तरह ढका रहे, वहीं सांझ ढले घर आने की नसीहत दी गई। एक अलग टीम ने ड्रामा पेश करके सोशल नेटवर्क के बढ़ते प्रभावों को भी दर्शाया। समागम में पहुंची महिलाओं ने अपनी ताकत को पहचानने और संयम सहनशीलता के गुण से परिवार को मजबूती प्रदान करने का संकल्प लिया।
आशुतोष महाराज की शिष्या साध्वी सुश्री मैथिली भारती ने कहा कि देश के 8 राज्यों, 150 जिलों में 6000 गांवों में तू है शक्ति मुहिम शुरू की गई है। मुहिम का लक्ष्य समाज में नारी की दुर्दशा को समाप्त करके उसकी गरिमा को पूर्ण स्थापित करना है। हर साल 8 मार्च को अंतर्राष्ट्रीय महिला दिवस मनाया जाता है, कहीं इसे महिलाओं के समान दिवस जबकि कहीं महिला पुरुष समानता की स्थापना के लिए स्मृति दिवस के रूप में मनाया जाता है। हैरानी की बात है कि 1908 से लेकर 2017 तक विश्व स्तर पर 109 अंतर्राष्ट्रीय महिला दिवस को मनाने के बावजूद भी समाज में नारी को उचित स्थान सम्मान आज तक एक कामना ही बना हुआ है। एक ओर हर क्षेत्र में नारी शिखर पर पहुंच रही है जैसे कि अंतरिक्ष यात्रा में कल्पना चावला, सुनीता विलियम जबकि खेलकूद में सानिया मिर्जा, साइना नेहवाल, पीपी शिबू ओर मैरीकॉम जैसी महिलाएं देश का नाम रोशन कर रही हैं। वहीं दूसरी ओर विश्व स्वास्थ्य संगठन के अनुसार विश्व में हर तीन में से एक महिला घरेलू हिंसा से पीड़ित है। अनेक महिलाएं प्रतिदिन अपने पति अन्य परिजनों के द्वारा मारपीट का शिकार होती हैं, कहने को तो हमारा समाज यह कहता है कि अब समय बदल चुका है, हमारे घरों में लड़के-लड़की में कोई भेद नहीं किंतु सच तो यह है कि आज भी बेटी के जन्म से अधिक बेटे के जन्म की खुशी मनाई जाती है। आज भी लिंग आधारित रूढि़वादिता और पक्षपात के कारण नारी को दूसरे स्थान पर ही रखा गया है। इसीलिए आज हम समाज में सुधार चाहते हैं तो नारी को उसका उचित सम्मान और गरिमा प्रथम करनी होगी। इसके लिए नारी को भीतर से जागृत करना होगा, तभी वो अपनी शक्ति पहचान कर समाज को जागृत कर सकेगी।
दिव्य ज्योति जागृति संस्थान के महिला दिवस समागम में उपस्थित गणमान्य।
दिव्य ज्योति जागृति संस्थान के समागम में नाटक पेश करते बच्चे।
hin_Deva hin_Deva hin_Deva hin_Deva hin_Deva